TRHOVIŠTE. Chovateľská burza v Trhovišti je chýrna v celom okolí. Nejde pritom iba o obchod, pre obec je spoločenskou udalosťou.
Centrom života pestovateľov, záhradkárov i domácich majstrov sa vždy v druhú nedeľu v mesiaci stáva Trhovište (okres Michalovce).
Do obce s necelými dvomi tisíckami obyvateľov prichádzajú predávať a nakupovať ľudia zo širokého okolia.
Nie dlho, ale úspešne
Po prvýkrát tu chovateľskú burzu zorganizovali pred rokom v júni, bolo to v rámci Obecných slávností.
"Chceli sme obec urobiť atraktívnejšou, prilákať tu viac ľudí, rozprúdiť život," vysvetľuje Miriam Semjanová, matrikárka Obecného úradu v Trhovišti.
Nápad sa ujal, dnes tu každý mesiac prichádza vyše tridsiatka drobnochovateľov zo širokého okolia, ktorí predávajú prebytky z vlastných chovov, ovocie a zeleninu či úžitkové stromčeky pravidelne privážajú pestovatelia z Poľska, ale aj ručne vyrábané výrobky z dreva či iných materiálov.
Všetko doma vychované, vypestované a vlastnoručne vyrobené.
Všetko, čo vám doma chýba
Dvanásťkrát do roka tak obec ožíva náladou pripomínajúcou dávne trhy, na aké si spomínajú naše staré mamy.
Nepreberné množstvo kvalitných zvierat z domáceho chovu, sliepky, králiky, holuby, ale nájdete tu aj prepelice, bažanty, psy či ošípané.
Niektorí sa prídu s deťmi len pozrieť, čo v meste nevidia. Miestne futbalové ihrisko sa mení na farmársky dvor.
To ale nie je všetko. "Vždy sa snažíme burzu niečím oživiť. Dopĺňame ju sprievodným programom, naposledy to bola prehliadka historických vozidiel," hovorí Semjanová.
Trhy majú v názve
"V jeseni roku 1220 vznikla najstaršia zachovaná písomná správa o Trhovišti. V stredovekých písomnostiach sa pravidelne vyskytuje pod maďarizovaným názvom Vasarhel, čo bol preklad slovenského názvu Trhovište. Slovenský i maďarský názov vyjadruje to, že sa tam konal trh," informuje obecný web.
Súčasné vedenie obce na tejto tradícii postavilo aktuálny cieľ.
"Naším zámerom je dostať ľudí z domu, aby sa stretávali, niečo nové videli a zažili. Pozývame aj susedov z okolitých obcí, aby to tu žilo, aby naša obec napredovala a ľuďom sa tu dobre žilo," uzavrela matrikárka.